Республикыште ик эн тошто школлан Волжский район Сотнур школ шотлалтеш. Тудын историйже 1837 ийыште тӱҥалеш. Школышто шке жапыштыже писатель-влак Пётр Григорьев (Эмяш), Тыныш Осып да Сергей Чавайн пашам ыштеныт. Тыште Совет Ушемын Геройжо, Александр Матросовын подвигшым ыштыше Зинон Прохоров тунемын. Ончыч пу школ лийын гын, 1980 ийыште кок пачашан, чапле кермыч зданийым чоҥеныт. Кызыт тушто 200 йоча шинчымашым пога.